Moord op bekende van Potgietersrus skokSchalk Pienaar en sy vrou Fransie (Foto: Facebook) ŉ Grootskaalse soektog is van stapel gestuur na die moordenaar(s) van Schalk Pienaar, bekende prokureur en voormalige KP-LP. Pienaar (69) is Maandagaand koelbloedig in sy motorhuis in Mokopane (Potgietersrus) doodgeskiet. Die voorval het in Platinastraat in Chroompark plaasgevind. “Voorlopige ondersoek dui daarop dat die slagoffer verskeie kere geskiet is. Dit blyk dat hy in die huis probeer inhardloop het, maar inmekaargesak het,” het lt.kol. Malesela Ledwaba, polisiewoordvoerder, gesê. Verskeie leë koeëldoppies is voor en binne die motorhuis gevind. Lt.genl. Thembi Hadebe, polisiekommissaris in Limpopo, het ŉ spoedige ondersoek na die wrede moord gelas. “Die oortreder(s) moet gejag en voor die hof gebring word. Ons doen ŉ beroep op gemeenskapslede om te help met enige inligting wat kan lei tot die aankeer van die verdagtes.” Die motief vir die moord is in dié stadium onbekend. Enigiemand met inligting word versoek om lt.kol. Smit by 082 451 7213 of Stop Misdaad by 08600 10111 te bel. Skok oor moord Die Solidariteit Beweging en die VF Plus het hul skok oor die moord op Pienaar uitgespreek. “Die Solidariteit Beweging is geskok deur die manier waarop Pienaar koelbloedig vermoor is. Die aard van die aanval op Pienaar wek die indruk dat dit hier om meer as net ŉ ‘gewone’ moord gaan,” het Flip Buys, voorsitter van die Solidariteit Beweging, gesê. “Daar word vertrou dat die SAPD voorkeur sal gee aan die ondersoek na die moord en die Beweging sal die vordering daarmee dophou. Daar word vertrou dat geregtigheid sal geskied,” het Flip Buys, voorsitter van die Solidariteit Beweging, gesê. Die Solidariteit Beweging het die moord ten sterkste veroordeel en simpatie met Pienaar se naasbestaandes betuig. Pienaar was langer as 40 jaar ŉ prokureur op die dorp en volgens inwoners ŉ rots in die gemeenskap. Hy was in die laat 1980’s ŉ lid van die destydse Konserwatiewe Party en is in dié tydperk as parlementslid vir die destydse Potgietersrus verkies. “Ek was jare lank bevriend met mnr. Pienaar en wil namens die VF Plus my skok en medelye oor die voorval met sy naasbestaandes deel,” het Marcelle Maritz, VF Plus-LPW en provinsiale leier in Limpopo, gesê. “Hy was ŉ steunpilaar in sy gemeenskap en dit is jammer dat hy nou ook deel van die land se buitensporige misdaadstatistieke geword het.”